Jayavarman IV

Jayavarman IV (Khmer: ជ័យវរ្ម័នទី៤) was van 928 tot 941 koning van die Khmer-ryk. Baie vroeë historici het gedink hy was ’n troonrower, maar bewyse is onlangs gevind dat hy ’n wettige aanspraak op die troon gehad het.

Lewe 
Hy was die seun van koning Indravarman I se dogter Mahendradevi en was getroud met sy tante, ’n halfsuster van Yasovarman I. Omdat daar geen vasgestelde opvolgingsreëls was nie, lyk dit of sy aanspraak deur sy ma se lyn geldig was. Hy het die bewind van Yasovarman I se seuns by Angkor sedert die dood van hul pa teengestaan. In 921 het hy sy eie hoofstad by Koh Ker gestig. ’n Inskripsie uit 921 lui: "Jayavarman IV het die stad Yashodharapura verlaat en by Chok Gargyar gaan regeer, en hy het die Devaraja saam met hom geneem."  Die stryd om die troon het geduur van 921 tot met die dood van Ishanavarman II in 928, waarna Jayavarman IV alleen regeer het.

Koh Ker, wat bekend is om sy ou ruïnes, kan deesdae makliker as in die verlede bereik word danksy ’n tolpad. Dit was duisend jaar lank verlate totdat Franse geleerdes dit aan die einde van die 19de eeu besoek en bestudeer het. Tydens sy bewind was die hoofstad bekend as "Chok Gargyar" (die "Eiland van Glorie") of "Lingapura". Dit was ’n ommuurde stad van sowat 1,2 km2, maar bykomende tempels was oor ’n gebied van 35 km2 versprei. Die hoofgebied bevat die Rahal-baray (1 188 x 548 m) en die Prasat Thom-kompleks met sy piramide van sewe vlakke van altesaam 30 m hoog. Baie van die beste en grootste standbeelde van Angkor is tydens sy bewind gemaak, soos die Garuda wat by die ingang van die Nasionale Museum van Kambodja staan.

Jeyavarman IV is in 941 dood en het die postume naam Paramashivapada gekry. Sy opvolging was nie vreedsaam nie en sy jong seun, Harshavarman II, het vir ’n kort rukkie tot in 944 regeer. Daarna het Rajendravarman II, die oom en neef van Harshavarman, die hoofstad na Yasodharapura teruggeskuif.

Verwysings

Bronne

Eksterne skakels 
  Hierdie artikel is vertaal uit die Engelse Wikipedia

Konings van die Khmer-ryk
Sterftes in 941